Il-Prim Ministru Joseph Muscat u l-Ministru Owen Bonnici qed jigdbu meta jibqgħu jiddefendu l-kriżi li teżisti f’Identity Malta f’dak li għandu x’jaqsam mal-ħruġ tal-karti tal-identità u d-dokumenti tal-voti. Id-dokumenti ppubblikata minn The Malta Independent on Sunday, kif ukoll riċerka li għamel il-Partit Nazzjonalista tikkonferma li hemm individwi li ngħataw żewġ karti tal-identità b’żewġ numri differenti, kif ukoll li hemm minnhom imniżżlin aktar minn darba fir-reġistru elettorali, u li jfisser li għandhom aktar minn vot wieħed fl-elezzjoni. Dan qalu l-Viċi Kap tal-Partit Nazzjonalista għall-Ħidma fil-Partit u Shadow Minister tal-Intern Beppe Fenech Adami waqt konferenza tal-aħbarijiet li kienet indirizzata wkoll mill-kandidat għall-elezzjoni ġenerali Hermann Schiavone kif ukoll mid-Direttur tal-Uffiċċju Elettorali tal-Partit Nazzjonalista Matthew Mangion. Beppe Fenech Adami qal li l-fatti żvelati jgiddbu bl-aktar mod ċar lil Joseph Muscat u lil Owen Bonnici. Waqt il-konferenza tal-aħbarijiet ixxandret silta minn intervista mal-Prim Ministru, li mhux biss prova jwaqqa għar-redikolu l-kriżi f’Identity Malta, iżda saħansitra qal li d-dettalji żvelati huma biss ‘eżerċizzju tal-gazzetta’. Hawnhekk, il-Viċi Kap tal-Partit Nazzjonalista qal li l-Prim Ministru nqabad fl-ewwel gidba, u dan biex jgħatti l-korruzzjoni kbira li teżisti f’Identity Malta. Beppe Fenech Adami rrefera wkoll għall-istqarrijiet tal-Ministru Owen Bonnici, li f’erba’ ċirkostanzi differenti, għażel li flok jieħu l-passi neċessarji, abdika mir-responsabbiltajiet tiegħu ta’ Ministru, u minflok attakka lill-gazzetta li żvelat din il-kriżi. Fil-fatt, l-erba’ stqarrijiet maħruġa minn Owen Bonnici – fis-26 u s-27 ta’ Marzu, kif ukoll fit-2 u t-3 ta’ April, jattakkaw b’mod dirett lill-media, u dan sempliċiment għaliex żvelat dan l-iskandlu. Hu fakkar li dan hu sintomu komuni fost il-Ministri fil-Kabinett ta’ Muscat li meta l-ġurnalisti jiżvelaw xi forma ta’ skandlu, dawn jispiċċaw vittma ta’ attakki diretti, li wħud minnhom esklalaw għal mandati ta’ inibizzjoni fil-Qorti. Hu sostna li dan l-iskandlu jsegwi skandlu ieħor ta’ ftit tax-xhur ilu, meta l-Partit Nazzjonalista kien żvela kif numru kbir ta’ barranin li xtraw iċ-ċittadinanza ngħatalhom il-vot bi ksur ċar tal-liġi. Il-Viċi Kap tal-Partit Nazzjonalista assigura lill-poplu Malti u Għawdxi li l-Partit Nazzjonalista mhu se jħalli lil ħadd jisraq l-elezzjoni ġenerali li jmiss, u se jibqa’ jgħasses il-proċessi elettorali kollha. Hawnhekk hu spjega kif il-korruzzjoni li jinsab mifni fiha l-Gvern, spiċċat anke ta’ theddida għad-demokrazija ta’ pajjiżna. Hermann Schiavone fakkar li dan mhux l-ewwel każ jinten li fih hemm involuta Identity Malta. Hawnhekk, hu rrefera għall-każ ta’ korruzzjoni li fih hemm involut l-eks Teżorier tal-Partit Laburista Joe Sammut, li ttella’ l-Qorti akkużat b’korruzzjoni. Dan minbarra l-iskandlu tal-visas lill-Alġerini kif ukoll il-permessi ta’ residenza lill-Libjani, li wkoll jinsabu fi sħaba ta’ korruzzjoni. Hermann Schiavone sostna li dan l-iskandlu beda u jispiċċa ma’ Joseph Muscat, għaliex kien hu li, fost l-ewwel deċiżjonijiet li ħa bħala Prim Ministru, kien li jwelled Identity Malta, li mill-ewwel ġranet tagħha tinsab mifniha f’korruzjoni. Hu fakkar li l-bniedem li jmexxi Identity Malta hu kandidat tal-Partit Laburista u missier is-Segretarju Internazzjonali tal-Partit Laburista, filwaqt li sostna li f’ebda demokrazija normali ma ssib li l-proċess tal-elezzjoni ġenerali jkun ikkontrollat minn kandidat ta’ partit politiku. Minn naħa tiegħu, Matthew Mangion sostna li l-Kummissjoni Elettorali għandha d-dritt u l-obbligu li titlob għall-informazzjoni kollha li hi eliġibbli għaliha, u li tagħti t-tweġibiet kollha neċessarji. Hu qal li d-dettalji żvelati jpoġġu dawl ikrah mhux biss fuq il-ħidma ta’ Identity Malta, iżda anke dik tal-Kummissjoni Elettorali, li għandha l-awtorità legali li tassigura li l-elezzjoni ġenerali li jmiss ma tkunx waħda mbgħabsa. Hu qal li l-Partit Nazzjonalista se jagħmel dak kollu possibli biex jassigura li l-proċess elettorali fi ħdan il-Kummissjoni Elettorali jkun wieħed serju u kif għandu jkun, mingħajr ebda riskji ta’ tbagħbis.